"เกียรติ" เรียกล็อกซเล่ย์ให้ข้อมูลสัปดาห์หน้า
คณะทำงานหวยออนไลน์เตรียมเชิญตัวแทนล็อกซเล่ย์หารือสัปดาห์หน้า
13 ม.ค. 2553

คณะทำงานหวยออนไลน์เตรียมเชิญตัวแทนล็อกซเล่ย์หารือสัปดาห์หน้า
นายเกียรติ สิทธีอมร ประธานคณะกรรมการตรวจสอบและพิจารณาข้อเท็จจริงและกฎหมายที่เกี่ยวข้องในโครงการจำหน่ายหวยออนไลน์ เปิดเผยภายหลังการประชุมนัดแรกวันนี้ (13 ม.ค.) ว่า ได้เชิญผู้อำนวยการสำนักงานสลากกินแบ่งรัฐบาลมาให้ข้อมูลถึงแนวทางการดำเนินงานที่ผ่านมา ซึ่งกองสลากฯจะมีการส่งข้อมูลให้เพิ่มเติมเกี่ยวกับการติดตั้งเครื่องจำหน่ายหวยออนไลน์ว่า ตรวจรับงานไปแล้วมากน้อยเพียงใด และที่ใดบ้าง และในสัปดาห์หน้าจะเชิญตัวแทนบริษัท ล็อกซเล่ย์ จีเทค เทคโนโลยี และตัวแทนจำหน่ายหวยออนไลน์ เข้ามาให้ข้อมูลด้วย
นอกจากนี้ คณะกรรมการฯ จะนำมติคณะรัฐมนตรีที่แต่ละรัฐบาลได้เคยอนุมัติเกี่ยวกับหวยออนไลน์ และคำพิพากษาของศาลฎีกากรณีหวยบนดินมาประกอบการพิจารณาร่วมกันด้วย โดยเป้าหมายไม่ได้ดูว่าผิดสัญญา เพราะบางครั้งบางสัญญาไม่สามารถปฏิบัติได้ ไม่ได้หมายความว่าผิดสัญญา ต้องดูเหตุผลโต้ตอบระหว่างคู่สัญญา ดูความก้าวหน้าว่าสัญญามีความก้าวหน้าไปมากน้อยเพียงใด
อย่างไรก็ดี การประชุมวันนี้ เป็นการวางกรอบการทำงานของคณะกรรมการฯ ก่อนจะนำเสนอแนวทางบริหารจัดการสัญญากับเอกชนว่าจะดำเนินการต่อไปอย่างไร ซึ่งมั่นใจว่าจะสรุปผลการทำงานได้ภายในกรอบ 30 วัน โดยจะนัดประชุมคณะทำงานสัปดาห์ละ 3 วัน คือ จันทร์ พุธ และศุกร์